**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO** „**Dėl LANKYTINŲ VIETŲ PAVADINIMų PATVIRTINIMO“**

**1. Sprendimo projekto esmė, tikslai ir uždaviniai.**

Šiuo sprendimo projektu yra siekiama gauti Klaipėdos miesto savivaldybės tarybos pritarimą įrengti informacinius kelio ženklus su nuoroda į Klaipėdos Šiaurinį molą ir Klaipėdos senamiestį, kaip lankytiną objektą.

Teisinis pagrindas pradėti informacinių kelio ženklų Nr. 628 ir Nr. 629 įrengimo lankytinoms vietoms procedūras, jeigu planuojamos ženklinti lankytinos vietos nėra priskirtos UNESCO pasaulio paveldo vietovėms, nėra nekilnojamieji valstybės saugomi objektai, įregistruoti Lietuvos Respublikos kultūros vertybių registre ar objektai, registruoti Lietuvos Respublikos saugomų teritorijų valstybės kadastre, suteikiamas savivaldybės tarybos sprendimu.

Informaciniai kelio ženklai Nr. 628 „Krypties rodyklė į lankytiną vietą" ir Nr. 629 „Lankytinos vietos pavadinimas" turizmo tikslais įrengiami pagal Lankytinų vietų ir laikinų renginių maršrutinio orientavimo automobilių keliuose taisyklių LVMOT 15 (toliau – Taisyklės), patvirtintų Lietuvos automobilių kelių direkcijos prie Susisiekimo ministerijos direktoriaus 2015 m. kovo 3 d. įsakymu Nr. V(E)-4, bei Kelio ženklų įrengimo ir vertikaliojo ženklinimo taisyklėmis, patvirtintomis 2012 m. sausio 31 d. Lietuvos Respublikos susisiekimo ministro įsakymu Nr. 3-83 „Dėl kelio ženklų įrengimo ir vertikaliojo ženklinimo taisyklių patvirtinimo“, reikalavimus.

Sprendimo projektas parengtas siekiant pripažinti Klaipėdos Šiaurinį molą ir Klaipėdos senamiestį reikšmingu lankytinu objektu Klaipėdos mieste ir įgyti teisinį pagrindą pradėti informacinio kelio ženklo Nr. 628 įrengimo lankytinai vietai procedūras. Nuorodos į šį objektą yra būtinos, siekiant padindinti Klaipėdos miesto žinomumą ir pasiekiamumą.

**2. Projekte aptartų klausimų teisinis reglamentavimas.**

Klaipėdos Šiaurinis molas yra viena iš labiausiai lankomų vietų mieste, eismo srautai link šio objekto yra dideli, nepriklausomai nuo metų laiko, oro sąlygų ar paros meto. Klaipėdos miesto savivaldybės (toliau – Savivaldybė) administracija yra gavusi Melnragės rajono bendruomenės ir gyventojų skundų, dėl automobilių ir motociklų, važiuojančių Molo ir Vėtros gatvėmis, link Klaipėdos molo, keliamo triukšmo (ypač nakties metu) ir taršos. Siekiant pagerinti gyventojų gyvenimo kokybę, Eismo saugumo komisija pritarė eismo auditorių pasiūlymui, apriboti eismą Molo g. nakties metu (įrengiamas kelio ženklas Nr. 303 Motorinių transporto priemonių eismas su papildoma lentele Nr. 826 ,,Galiojimo laikas), tačiau neapriboti miestiečiams galimybės privažiuoti prie molo. Įrengus kelio ženklą Nr. 628 ,,Krypties rodyklė į lankytiną objektą“, Audros g. ir Girulių pl. žiedinėje sankryžoje bei Vėtros g., gyventojai atvažiavę su automobiliais, bus nukreipti važiuoti link Klaipėdos molo Girulių plentu, ir tai sumažins automobilių srautus, triukšmą ir taršą Molo gatvėje. Esant poreikiui, šie ženklai galės būti įrengti ir kitose vietose.

Klaipėdos miesto savivaldybės administracija, taip pat, inicijuoja kreipimąsi į Klaipėdos miesto savivaldybės tarybą dėl teisės įrengti informacinius ženklus, nurodančius eismo kryptį į lankytiną vietą bei lankytinos vietos pavadinimą Klaipėdos senamiestį, kuris yra svarbus reprezentacinis objektas, turistiniu ir kultūriniu aspektu Klaipėdos miesto visuomenei bei svečiams.

Informaciniai kelio ženklai „Lankytinos vietos pavadinimas“ Nr. 628, kviečiantys aplankyti senamiestį būtų pastatyti prie pagrindinių įvažiavimų į Klaipėdos miestą (Liepų g., Liepojos g., ties Klaipėdos rajono ir Klaipėdos miesto riba, atvykstant automagistrale A1 į Klaipėdos miestą, prie įvažiavimo į Klaipėdą nuo Nidos pusės, asmenims atplaukiantiems keltu bei centrinio keleivių terminalo, bei įvažiavimo į Klaipėdą nuo Rimkų pusės), kurie ne tik palengvintų senamiesčio pasiekiamumą tiksliai nurodant kryptį, taip išvengiant papildomų automobilių srautų ir didesnės taršos mieste, bet ir skleistų žinią į miesto teritoriją įvažiuojantiems asmenims. Tai sustiprintų Klaipėdos miesto prestižą ir pakviestų svečius aplankyti tiek turistinius, tiek kultūrinius objektus. Esant poreikiui šie ženklai galės būti įrengti ir kitose vietose.

**3. Siūlomos naujos teisinio reglamentavimo nuostatos ir laukiami rezultatai.** Klaipėdos miesto savivaldybės tarybaipritarus patvirtinti lankytinos vietos pavadinimus „Šiaurinis molas“ ir „Klaipėdos senamiestis“ miestas prisidėtų prie šių objektų žinomumo didinimo. Papildoma informacija neabejotinai pagausintų lankytojų skaičių Klaipėdos mieste.

**4. Numatomo teisinio reguliavimo poveikio vertinimas.**

Teigiamos pasekmės priėmus siūlomą Savivaldybės tarybos sprendimo projektą – pagerėtų Molo g., Vėtros g. ir Smilčių g. sumažėtų srautai, pagerėtų šių gatvių gyventojų gyvenimo kokybė, padidėtų žinomų lankytinų vietų mieste skaičius, būtų viešinami uostamiesčio sukaupti dideli ir svarbūs gamtiniai ir kultūriniai resursai. Lankytojų skaičiaus didėjimas prisidėtų ir prie Klaipėdos miesto prestižo didinimo.

Neigiamos pasekmės – nenumatoma.

**5. Projektui įgyvendinti reikalingas kitų teisės aktų keitimas, naujų teisės aktų priėmimas.**

Kitų teisės aktų sprendimui įgyvendinti nereikia.

**6. Biudžeto lėšų poreikis projektui įgyvendinti, lėšų sutaupymo galimybės įgyvendinant projektą, finansavimo šaltiniai.**

Tarybai patvirtinus lankytinas vietas „Šiaurinis molas“ ir „Klaipėdos senamiestis“ Transporto skyrius, teisės aktų nustatyta tvarka, įrengs lankytinas vietas žyminčius kelio ženklus (Kelio ženklų įrengimo schema pridedama), kurie kainuotų Savivaldybei apie 600 Eur.

Lėšos informacinių ženklų įrengimui suplanuotos Susisiekimo sistemos priežiūros ir plėtros programoje (06) priemonėje „Eismo srautų reguliavimo ir saugumo priemonių įgyvendinimas“ (01.03.01).

**7. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas.**

Atsižvelgiama į Melnragės rajono bendruomenės ir gyventojų prašymą.

**8. Kiti sprendimui priimti reikalingi pagrindimai, skaičiavimai ir paaiškinimai.**

Papildomi pagrindimai, skaičiavimai ir paaiškinimai nereikalingi.

PRIDEDAMA:

1. 2022 m. spalio 25 d. Klaipėdos miesto savivaldybės administracijos Eismo saugumo komisijos posėdžio protokolas Nr. ADM -643, 7 lapai.
2. Saugaus eismo ekspertų ir policijos atstovų pasiūlyta schema, 1 lapas.

Ekonominės plėtros grupės vadovė Jūratė Sokolova